Pyynikin näkötornin kahvilassa nauhoitettiin aikanaan Suomen tunnetuin ilme.

Heikki Silvennoinen on pahoillaan Pyynikin näkötornin kahvilan kohtaamasta koettelemuksesta.

Tiski tunnetaan myös ”Tonnin seteli” -sketsin kuvauspaikkana.

Silvennoisen mukaan sketsin alkuperäinen tarkoitus oli nauraa kovan pokerinaaman suomille eduille.

Heikki Silvennoinen teki sen uudestaan! Susanne Päivärinta antoi Kummeli-tähdelle tonnin setelin – katso miltä legendaarinen ilme näytti vuonna 2018.

Tampereella on viime päivinä hämmästelty kaupunkilaisille rakkaassa Pyynikin näkötornin kahvilassa tapahtunutta omaisuusrikossarjaa.

Kahvilassa työskennellyt mies tuomittiin Pirkanmaan käräjäoikeudessa liki 2 vuoden ehdottomaan vankeuteen törkeästä kavalluksesta, kun hän anasti kassasta yli 300 000 euroa vuosien varrella. Kahvilayrittäjät kertoivat järkytyksestään ja raskaasta pettymyksestään Iltalehden haastattelussa.

Tonnin seteli on erittäin kuuluisa ilme. Kuvakaappaus / YLE

Pyynikin näkötornin munkit ovat yleisesti tunnettu tamperelainen perinneherkku. Eväidensä lisäksi kahvila on tunnettu myös kulttuurissa: 1990-2000-lukujen hittisarja Kummeli kuvasi ikonisen ”Tonnin seteli” -sketsinsä juuri näkötornin kahvilan antiikkisen kassakoneen äärellä.

Kuuluisassa pätkässä asiakas on maksanut ostoksensa tuhannen markan setelillä, mutta saa takaisin vain kolikoita. Timo Kahilainen jää tyrmistyneenä toistelemaan antamaansa rahasummaa, kun asiakaspalvelija Heikki Silvennoinen tuijottaa silmät kuolleina tyhjyyteen. Taustalla soi murheellinen jousimusiikki.

Heikki Silvennoinen tunnetaan myös pitkän linjan bluesmuusikkona. JENNI NORDSTROM

Silvennoinen kehuu munkkeja

Kummelin sketsi muuttui erikoisella tavalla luuksi ja lihaksi, kun kahvilassa tapahtuikin oikeita välistävetoja. Iltalehti tavoitti Heikki Silvennoisen, joka on pahoillaan näkötornin kahvilan kohtaamasta rikoksesta. Bluesmuusikko-näyttelijä on pannut merkille oikeustapauksen ja sen yhtymäkohdat sketsiin.

– Ei siihen voi muulla tavalla reagoida kuin että kurjaa. Petos on petos. Se oli sattumaa, ja vielä, kun kyse oli rahasta, Silvennoinen sanoo.

Silvennoinen arvioi näkötornin munkit yksiksi Tampereen parhaista ja kertoo käyvänsä kahvilassa itsekin.

– Toivon, että he selviävät tästä.

Silvennoisen esittämä ”tonnin seteli” -ilme koki renessanssin internetaikana ja irtosi alkuperäisestä asiayhteydestään. Meemiksi noussut kohtaus edustaa nykyään tilannetta, jossa joku tekee jotain niin typerää tai erikoista, että sanojen lisäksi jopa kasvojen eleet loppuvat.

Absurdi sketsi

Alun perin sketsissä ei ollut kyse niinkään petosrikoksen esittämisestä, Silvennoinen arvioi. Kohtaus, jossa asiakas maksaa suurimmalla mahdollisella rahalla ja saa vain markkoja takaisin, ei ole oikeastaan edes mahdollinen reaalimaailmassa.

– Sketsissä nauramme sille, että jos pitää pokkansa, periaatteessa mikä vain voi mennä läpi. Siitähän siinä loppuviimein on kyse. Tilanne on absurdi ja kaikin puolin epätodellinen.

Kummeli-tekijät Silvennoinen, Kahilainen, Olli Keskinen, Heikki Hela ja Heikki Vihinen ovat vuosien varrella kertoneet, että useammalla sketsillä on ollut jonkinasteinen esikuva.

”Tonnin seteli” -ilmeestä tuli Suomessa käsite ja ilmeettömyyden mallisuoritus, mutta Silvennoisen mukaan sillä itsellään ei ollut inspiraation lähdettä.

– Se (ilmiö) on ihan yleisön kehittämä juttu. Joissakin hahmoissa olimme saattaneet kuulla jostakusta ja sitten otimme siitä mallia tai esikuvaa. Tässä sketsissä ei ole esikuvaa tai mallia, Silvennoinen kertoo.

Kummeli-jaksojen lopussa oli usein pieleen menneitä kohtauksia. Useassa sketsissä kuvaamisesta ei näyttänyt tulevan mitään, kun näyttelijät repesivät hervottomiin naurukohtauksiin. Tonnin seteli -sketsi kuitenkin meni jostain syystä nopeasti purkkiin, Silvennoinen muistelee.

Pyynikin näkötornin munkit kuuluvat tunnetuimpiin tamperelaisiin ruokiin. JUHA VELI JOKINEN

Kiistää ennustuksen

Sketsin ja kavallustapauksen yhtyminen herättää kysymyksen siitä, onko Kummelilla kykyjä ennustaa tulevaa. Vastaava urbaanilegenda elää ainakin Yhdysvalloissa Simpsonit-sarjan osalta. Silvennoinen kiistää lahjansa selvänäköön.

– Me emme ole ainakaan sitä ennustaneet. Mutta toisaalta, jos katsoo meidän sketsejämme, niin onhan se "pääministerikin" sieltä aina kaivettu esiin. Aina on löytynyt joku tyhjentävä lausunto, mutta ne nyt ovat sellaisia sattumia.

Kummelissa pääministeri Jermu ajautuu jatkuvasti erilaisiin skandaaleihin median edessä ja viettää vapaa-aikaansa varsin päihdeliberaaleissa merkeissä.

”Tonnin seteli” -sketsin valtava suosio ei ole saanut Silvennoista pelkäämään näkötornin munkkikahvilaa.

– Muistaakseni joku on joskus jotakin kommentoinut, mutta en ole vältellyt mitään tilanteita, muutenkaan minkään sketsin takia. Mennään pokkana.

Tonnin seteli -sketsin ja muita Kummelin oivalluksia voi katsoa Yle Areenasta.